Disgrifir y Nadolig fel tymor Ewyllys Da. Heno hoffem ni, Aelwyd Myrddin, rannu negeseuon Heddwch ac Ewyllys Da Pobol Ifanc Cymru.

Cyhoeddwyd y neges gyntaf yn 1922, sef y flwyddyn y sefydlwyd Urdd Gobaith Cymru. Anfonwyd y neges hon gan y Parchedig Gwilym Davies o Gwm Rhymni. Roedd yn heddychwr mawr ac yn flaenllaw wrth sefydlu Undeb Cymreig y Cenhedloedd Unedig ac, yn ddiweddarach, UNESCO. Credai mewn dod â phlant y cenhedloedd ynghyd, ac fe benderfynodd Syr Ifan ab Owen Edwards y dylai’r Urdd ymuno gyda’r fenter o gyhoeddi’r neges er mwyn dileu’r anwybodaeth a’r rhagfarnau a oedd yn bodoli rhwng cenhedloedd y byd.

Felly gadewch i ni eich tywys ar hyd y blynyddoedd ers 1922 - gan roi'r cyfle i ni fyfyrio ar rai o’r themâu roedd pobl ifanc Cymru yn awyddus i’w rhannu, gan symbylu pobl i feddwl am eraill.

Gwahoddiad oedd y Neges gan blant a phobl ifanc Cymru i blant a phobl ifanc ar draws y byd i ymuno yn y weithred o feddwl am eraill ac i ledaenu'r neges heddwch ac ewyllys da.

1922 – Y neges gyntaf - Fe’i danfonwyd trwy Morse Code a derbyniwyd ymateb gan yr orsaf Morse Code ar dwr Eiffel.

“A wnewch chi, filiynau ohonoch, ymuno â ni yn ein gweddi ar i Dduw fendithio ymdrechion dynion da o bob gwlad a chenedl sydd yn gwneud eu gorau i roi terfyn ar yr hen gwerylon heb ymladd? Yna, ni fydd raid i neb ohonom, pan awn yn hŷn, ddangos ein cariad tuag at wlad ein genedigaeth trwy gasáu a lladd y naill y llall.

Hir oes i gyfamod Cynghrair y Cenhedloedd – cyfaill pob mam, amddiffynnydd pob cartref, ac angel gwarcheidiol ieuenctid y byd.’

1938 – Y mae’r byd yn llawn o greulondeb, a dioddefaint ac o ymrafael. Y mae ar ein byd fwy o angen nag erioed, am yr hyn na all neb ei roddi ond nyni, sef hyder a chyfeillgarwch yr Ifanc. Felly y cawn ni filiynau ohonom dyfu i fod yn gyfeillion i bawb heb fod yn elynion i neb.

Roedd yn fwy na gweithred o ddanfon neges yn unig - derbyniwyd ymatebion ar draws y byd - yn 1946, wedi’r Ail Ryfel Byd derbyniwyd yr ymateb hwn wrth bobl ifanc yn yr Almaen “It is years since we have heard from the Welsh Children. **How it grew dark!** We should like to hear from you again”

1947: “Gwyddom ein bod yn byw mewn byd yn llawn o ofn a pherygl. Clywsom am y bomiau atomig dychrynllyd a all ddileu ein gwareiddiad, ond credwn fod yn y byd **bethau sydd yn fwy nerthol nag arfau** **dinistr llwyr**, pethau’r meddwl a’r ysbryd, ffydd, gobaith a chariad.”

Yn 1956 derbyniwyd neges yn ôl wrth bobl ifanc yn y Swistir: “Nid oes gennym yr hawl i wneud beth a fynnon…. Rydym yn aelodau o’r un teulu mawr ac yn **rhannu cyfrifoldeb am ein gilydd**.”

Neges 1954 oedd – “Mynnwn fyd lle na ddinistrir fyth mwy filiynau o gartrefi a lle na chaiff plant bychain newynu. Mynnwn fyd lle na fydd i’r un genedl ofni unrhyw genedl arall. Mynnwn fyd lle bydd y cenhedloedd yn cydweithio â’i gilydd er lles y cwbl ohonynt, gan ymddiried un yn y llall a rhannu â’i gilydd cyfoeth y ddaear.”

Derbyniwyd neges yn ôl wrth Rwsia yn 1960: “Gall bywyd fod yn dda ble nad oes rhyfel…. Felly ystyriwn fod **plant Cymru yn gwneud gwaith clodwiw** gyda’u Neges o Heddwch ac Ewyllys Da.”

Yn 1960 – Ffoaduriaid oedd y thema gyda gwahoddiad i ymuno â’n gilydd mewn ymdrech arbennig i gynorthwyo’r ffoaduriaid a ddioddefodd trwy ryfel…Y mae llawer y gallwn ni ei wneud i’w helpu. Gallwn ysgrifennu atynt, a gallwn anfon rhoddion o arian a dillad iddynt. Gallwn hefyd wahodd rhai ohonynt am wyliau i’n cartrefi a gwneud cyfeillion ohonynt… Gan hynny, a gawn ni, fel aelodau o un teulu mawr, ymuno i wneud ein gorau dros y ffoaduriaid eleni?”

Yn 1970 – fe wnaeth y Neges Heddwch ac Ewyllys Da ddathlu campwaith dyn yn glanio ar y lleuad, a thrafod themâu fel blwyddyn addysg, dysgu’r grefft o gyd-fyw, help ymarferol i’r rhai mewn angen, a phwyso ar ein llywodraethau i ddefnyddio mwy o’u hasedau i liniaru dioddefaint.

“Ni allwn weld y dyfodol, ond gwyddwn y daw’r dydd pan fydd penderfyniadau a fydd yn effeithio ar fyd cyfan yn rhan o’n cyfrifoldeb ni. Boed inni droi gobaith a bwriadau heddiw yn ernes o weithredoedd yfory.”

Yn neges 1983 crëwyd delwedd o eistedd wrth afon a soniwyd am y dyhead i groesi’r afon a bod yn gyfeillion gyda phobl o’r ochr arall. "Ond sut i groesi’r afon - dyna’r anhawster, oherwydd nid afon gyffredin mohoni. Mae blynyddoedd o ryfela, o drais, a chasineb, wedi difwyno’i dyfroedd hi, ac ni lwyddodd neb erioed i’w chroesi trwy frwydro yn erbyn ei llif. Os na allwn ei chroesi fel hyn, yna fe awn drosti drwy godi pont - un a fydd yn uchel a chadarn fel na all y bwrlwm ewynllyd oddi tani ein cyffwrdd

Yn 2002, trwy daith gyfnewid â phobl ifanc Calcutta, daeth pobl ifanc Cymru yn ymwybodol o fywyd plant y stryd. “Drwy rannu profiadau a diwylliant newydd gallwn ddatblygu parch a chariad at eraill. Wrth ddysgu am ein gilydd byddwn yn pontio ein cyfeillgarwch, yn gobeithio **cau bwlch anwybodaeth ac agor drysau cyfiawnder a heddwch**.” (Roedd hyn yn rhan o ymgyrch ‘Croeso Calcutta’.)